|  |
| --- |
|  |
| Pagėgių savivaldybės taryba**sprendimas****DĖL VISUOMENĖS SVEIKATOS PRIEŽIŪROS VEIKLOS PAGĖGIŲ SAVIVALDYBĖJE 2018 METŲ PROGRAMOS PATVIRTINIMO** |
| 2017 m. lapkričio 29 d. Nr. T-170Pagėgiai |

Vadovaudamasi Lietuvos Respublikos vietos savivaldos įstatymo 16 straipsnio 2 dalies 40 punktu, Lietuvos Respublikos visuomenės sveikatos priežiūros įstatymo 6 straipsnio 1 dalimi, 2010 m. birželio 29 d. Bendradarbiavimo sutartimi Nr. RS-(9.40)-551-269P ,,Dėl visuomenės sveikatos priežiūros veiklos organizavimo ir vykdymo Pagėgių savivaldybės teritorijoje“, 2011 m. vasario 10 d. susitarimo Nr. R5-(9.40)-227-46P „Dėl 2010 m. birželio 29 d. Bendradarbiavimo sutarties ,,Dėl visuomenės sveikatos priežiūros veiklos organizavimo ir vykdymo Pagėgių savivaldybės teritorijoje“ Nr. RS-(9.40)-551-269P papildymo ir pakeitimo“ 6.5 punktu ir atsižvelgdama į Šilutės rajono savivaldybės Visuomenės sveikatos biuro 2017 m. lapkričio 13 d. raštą Nr. S-(1.13)-239 „Dėl Pagėgių savivaldybės 2018 metų programos ir veiklos plano suderinimo“, Pagėgių savivaldybės taryba n u s p r e n d ž i a:

1. Patvirtinti Visuomenės sveikatos priežiūros veiklos Pagėgių savivaldybėje 2018 metų programą (pridedama).

 2. Sprendimą paskelbti Teisės aktų registre ir Pagėgių savivaldybės interneto svetainėje www.pagegiai.lt.

 Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės meras Virginijus Komskis

PATVIRTINTA

Pagėgių savivaldybės tarybos

2017 m. lapkričio 29 d.

sprendimu Nr. T-170

**VISUOMENĖS SVEIKATOS PRIEŽIŪROS VEIKLOS**

**PAGĖGIŲ SAVIVALDYBĖJE 2018 METŲ PROGRAMA**

**I. BENDROSIOS NUOSTATOS**

 1. Visuomenės sveikatos priežiūros veiklos Pagėgių savivaldybėje 2018 metų programa (toliau − Programa) rengiama siekiant stiprinti Pagėgių savivaldybės gyventojų sveikatą, vykdyti savivaldybės teritorijoje Lietuvos Respublikos įstatymais ir kitais teisės aktais reglamentuojamą visuomenės sveikatos priežiūrą, taikant koordinacines, informacines ir kitas profilaktikos priemones, informuoti bei mokyti gyventojus apie rizikos veiksnius ir pagal galimybes mažinti rizikos veiksnių paplitimą, sergamumą, propaguoti sveikos gyvensenos įgūdžius bendruomenės narių tarpe, teikiant kokybiškas visuomenės sveikatos priežiūros paslaugas.

 2. Pagėgių savivaldybėje visuomenės sveikatos priežiūra vykdoma vadovaujantis Lietuvos Respublikos teisės aktais, reglamentuojančiais visuomenės sveikatos priežiūrą, atsižvelgiant į situaciją Lietuvoje bei Pagėgių savivaldybėje.

 3. Savivaldybių bendradarbiavimo sutarties pagrindu visuomenės sveikatos priežiūros paslaugas Pagėgių savivaldybės gyventojams teikia ir Programą įgyvendina Šilutės rajono savivaldybės Visuomenės sveikatos biuras (toliau − Biuras).

 4. Pagėgių savivaldybėje Biuras vykdo visuomenės sveikatos priežiūrą Pagėgių savivaldybės teritorijoje esančiose ikimokyklinio ugdymo, bendrojo ugdymo mokyklose ugdomų mokinių pagal ikimokyklinio, priešmokyklinio, pradinio, pagrindinio ir vidurinio ugdymo programas, visuomenės sveikatos stiprinimą, visuomenės sveikatos stebėseną, vaikų ir jaunimo sveikatos priežiūrą. Visuomenės sveikatos priežiūros specialistų veiklą koordinuoja Biuras.

 5. Programa parengta vadovaujantis Lietuvos Respublikos vietos savivaldos įstatymu, Lietuvos Respublikos visuomenės sveikatos priežiūros įstatymu, Lietuvos Respublikos visuomenės sveikatos stebėsenos (monitoringo) įstatymu, Valstybinėms (Valstybės perduotoms savivaldybėms) visuomenės sveikatos priežiūros funkcijoms vykdyti reikalingų lėšų apskaičiavimo metodika (toliau – Lėšų apskaičiavimo metodika), Lietuvos sveikatos 2014−2025 metų programa, 2010 m. birželio 29 d. Bendradarbiavimo sutartimi Nr. RS-(9.40)-551-269P ,,Dėl visuomenės sveikatos priežiūros veiklos organizavimo ir vykdymo Pagėgių savivaldybės teritorijoje“.

6. Visuomenės sveikatos priežiūros veikla Pagėgių savivaldybėje vykdoma pagal Biuro parengtą 2018 metų veiklos planą Pagėgių savivaldybėje (1 priedas).

7. Programos įgyvendinimo laikotarpis – 2018 metai.

**II. SITUACIJOS ANALIZĖ**

 8. Lietuvos statistikos departamento duomenimis, Pagėgių savivaldybėje 2017 metų pradžioje gyveno 8094 gyventojai (2016 m. – 8414), iš jų: kaime − 6205, mieste −1889 gyventojai. Per metus gyventojų skaičius sumažėjo beveik 4 proc.

 Šiuolaikinei visuomenės sveikatos būklei didžiausią įtaką turi žmonių gyvensena, socialinė ir fizinė aplinka bei pirminės sveikatos priežiūros kokybė, todėl labai svarbus vaidmuo tenka sveikatos mokymui, sveikatos saugai ir ligų profilaktikai. Vykdant Pagėgių savivaldybės visuomenės sveikatos stebėseną yra analizuojamos vyraujančios visuomenės sveikatos problemos.

Visuomenės sveikatos stebėseną Pagėgių savivaldybėje vykdo Biuras, kuris nuolat renka, tvarko, analizuoja ir interpretuoja visuomenės sveikatą charakterizuojančius rodiklius, kad remiantis išsamia informacija apie Savivaldybės bendruomenės sveikatos būklę, sveikatos rizikos veiksnius, būtų galima planuoti ir įgyvendinti Savivaldybės visuomenės sveikatos gerinimo priemones, taip pat vykdyti visuomenės sveikatos stebėsenos duomenų sklaidą bei tinkamai informuoti Savivaldybės politikus, siekiant efektyvaus valstybinių (valstybės perduotų savivaldybėms) bei savarankiškųjų visuomenės sveikatos priežiūros funkcijų įgyvendinimo savivaldybės teritorijoje.

Pagėgių savivaldybės tarybos 2017 m. kovo 28 d. sprendimu Nr. T-41 ,,Dėl Pagėgių savivaldybės visuomenės sveikatos stebėsenos 2015 metų ataskaitos patvirtinimo“ buvo patvirtinta Pagėgių savivaldybės visuomenės sveikatos stebėsenos 2015 metų ataskaita (toliau − Stebėsenos ataskaita), kurioje buvo pateikti ir aprašyti visuomenės sveikatos būklę atspindintys duomenys Pagėgių savivaldybėje. Pateikiami rodikliai (iš Valstybės deleguotų savivaldybėms visuomenės sveikatos stebėsenos pagrindinių rodiklių sąrašo) yra siejami su Lietuvos sveikatos politikos (toliau − LSP) tikslų bei jų uždavinių įgyvendinimu. LSP iškeltų tikslų ir uždavinių įgyvendinimo savivaldybėse stebėsenai parengtas baigtinis pagrindinių rodiklių sąrašas (toliau – PRS), kurį sudaro 51 unifikuotas rodiklis, geriausiai apibūdinantis LSP siekinius. Remiantis profilio rodikliais ir jų interpretavimo rezultatais išrinktos 3 PRS reikšmės, kurių rodiklis ar pokyčio kryptis prasčiausios palyginti su kitų savivaldybių profilio reikšmėmis.

Atsižvelgiant į Pagėgių savivaldybės sveikatos rodiklių reikšmes, lyginant su Lietuvos sveikatos vidurkio rodikliais, išsamesnei analizei sudarytas probleminių visuomenės sveikatos sričių (temų) sąrašas, kuris buvo aptartas ir derinamas kartu su Pagėgių savivaldybės Bendruomenės sveikatos taryba.

 Pagėgių savivaldybėje iš pagrindinių rodiklių sąrašo išskirtos 3 prioritetinės sritys: sergamumas tuberkulioze (toliau − TB), išvengiamas mirtingumas, bei mirtingumas nuo piktybinių navikų, kadangi šie rodikliai patenka į prasčiausių rodiklių (išskyrus išvengiamą mirtingumą, kuris patenka į geltoną zoną).

 Analizuojant pirmąją pasirinktą Pagėgių savivaldybės probleminę visuomenės sveikatos sritį, remiantis Stebėsenos ataskaitos duomenimis, Lietuvoje TB problema ypač aktuali. Šis Pagėgių savivaldybės rodiklis patenka į raudoną zoną, todėl buvo pasirinktas kaip viena iš svarbių probleminių sričių. Kai kurie TB sergantys ligoniai savavališkai nutraukia gydymąsi, o tai padidina sergančiųjų atsparia plaučių TB ir dauginio atsparumo vaistams TB skaičių. Remiantis Sveikatos apsaugos ministerijos (toliau − SAM) informacija, sėkmingo gydymo pagrindas yra PSO patvirtinta vadinamoji DOTS (angl. directly observed treatment short) – tiesiogiai stebimo gydymo strategija, padedanti kontroliuoti ir stebėti sergančiųjų gydymą ir užtikrinanti gydymo kurso užbaigimą. Nuo 2016 m. spalio 1 d. Pagėgių savivaldybės tarybos 2016 m. rugsėjo 8 d. sprendimu Nr. T-175 ,,Dėl Pagėgių savivaldybės tiesiogiai stebimo trumpo gydymo kurso paslaugų kabineto (Savivaldybės DOTS kabineto) įsteigimo ir laikinųjų DOTS paslaugų teikimo“, Savivaldybės DOTS kabinetas yra įsteigtas savivaldybės pavaldumo asmens sveikatos priežiūros įstaigoje (toliau − ASPĮ) VšĮ ,,Pagėgių pirminės sveikatos prežiūros centras“, taip pat numatyta, kad laikinųjų DOTS paslaugų teikimas, esant poreikiui, pirmines asmens sveikatos priežiūros paslaugas teikiančiose ASPĮ organizuojamas teisės aktų nustatyta tvarka.

 Lietuvos Respublikos sveikatos apsaugos ministro 2017 m. spalio 27 d. įsakymu Nr. V-1237 patvirtintas 2014-2020 metų Europos Sąjungos (toliau − ES) fondų investicijų programos 8 prioriteto ,,Socialinės įtraukties didinimas ir kova su skurdu“ priemonės Nr. 08.4.2-ESFA-R-615 ,,Priemonių, gerinančių ambulatorinių sveikatos priežiūros paslaugų prieinamumą tuberkulioze sergantiems (toliau − TB) pacientamas, įgyvendinimas“ projektų finansavimo sąlygų aprašas. Šios priemonės numatoma vykdymo pradžia − 2018 metai. Priemonės tikslas − mažinti Lietuvos gyventojų sergamumą ir mirtingumą nuo TB, išvengti atsparių vaistams TB mikrobakterijų atsiradimo ir plitimo. Vykdant šią veiklą pareiškėjui ir partneriams numatyta veikla – priemonių, gerinančių ambulatorinių ASP paslaugų teikimo prieinamumo TB sergantiems pacientams įgyvendinimas.

Biuras, teikdamas rekomendacijas dėl TB sergančiųjų esamo rodiklio gerinimo, rekomenduoja didesnį dėmesį skirti informacijos sklaidai, informuoti tėvus, kad kreiptųsi į ASPĮ, SAM nustatyta tvarka atlikti tuberkulino testus. Testai atliekami 7 metų amžiaus vaikams ir rizikos grupių vaikams (bendraujantiems su sergančiais TB šeimoje ar kolektyve, sergantiems lėtinėmis ligomis ir kt.). Organizuoti renginius, paskaitas ir užsiėmimus susijusius su TB prevencija ir profilaktika, viešinti informaciją apie socialinės aplinkos ir gerovės, bei higienos svarbą, sergant TB arba norint jos išvengti (pranešimai, paskaitos, lankstinukai, informacijos viešinimas internetinėje erdvėje).

Antra prioritetinė sritis − išvengiamas mirtingumas. Atsižvelgiant į tai, kad išvengiamo mirtingumo galima išvengti taikant žinomas efektyvias prevencijos ir/ar diagnostikos priemones ir/ar gydymo priemones bei priežastis ir bendrą Pagėgių savivaldybės visuomenės sveikatos būklę, rekomenduojama didelį dėmesį skirti prevencinių programų vykdymui.

Svarbu atkreipti dėmesį į ligų prevenciją ir profilaktiką, ir tai taikyti kuo jaunesniame amžiuje. Rekomenduojama skatinti vaikus laikytis sveikos gyvensenos ir mitybos įgūdžių, ugdyti sveiką naująją kartą nuo pat mažų dienų, tokiu būdu siekiant sumažinti sergamumą ir mirtingumą.

Šioje srityje labai svarbi vakcinacija. Taip pat informacijos teikimas tėvams ir savivaldybės gyventojams apie rekomenduojamų skiepų svarbą ir naudą, taip pat informuoti apie galimybę pasiskiepyti papildomais skiepais, siekiant išvengti ligų ar mirtingumo.

Taip pat rekomenduojama didinti gyventojų informuotumą apie Valstybės finansuojamas prevencines programas, vykdyti pirminę profilaktiką naudojant visuomenės informavimo priemones, organizuojant renginius, prevencines akcijas.

 Trečia prioritetinė sritis – mirtingumas/ standartizuotas mirtingumas nuo piktybinių navikų. Remiantis Stebėsenos ataskaitos duomenimis, analizuojant mirtingumo nuo piktybinių navikų rodiklį 2011–2015 m. laikotarpiu pagal lytį, pastebima, kad dažniau dėl šios priežasties miršta vyrai nei moterys. Pagėgių savivaldybėje didžiausias mirtingumo nuo piktybinių navikų, pagal vėžio rūšį, rodiklis buvo priešinės liaukos piktybinių navikų (73,91/100 000 vyrų), krūties piktybinių navikų (66,61/100 000 moterų) ir gerklų, trachėjos, bronchų ir plaučių piktybinių navikų (58,39/100 000 gyv.). Biuras rekomenduoja gerinant šį rodiklį, rengti šviečiamąsias programas ir diegti informavimo priemones, supažindinančias savivaldybės gyventojus, pacientus, jų artimuosius ir visuomenę su sveikos mitybos, sveikos gyvensenos teikiama nauda sveikatai, taip pat įtaka onkologinių susirgimų prevencijai. Siekti kuo ankstyvesnio onkologinių ligų išaiškinimo, tuo pačiu sumažinti mirtingumą dėl išvengiamų ligų ir būklių. Informuoti gyventojus apie atrankinės patikros dėl onkologinių ligų programų, biomedicininių ir klinikinių tyrimų teikiamą naudą. Renginių metu išdalinti lankstinukų ir skrajučių apie galimybę dalyvauti Valstybės finansuojamose prevencinėse programose, kad prevencinių programų įvykdymo rodikliai Pagėgių savivaldybėje būtų kuo geresni ir atitinkamai pasiekti tegiami rezultatai.

Biuras atkreipė dėmesį, kad nuo 2017 m. vasario mėnesio SAM ir mobiliųjų tinklų operatoriai kartu susivienijo iniciatyvai „Kylame į kovą su vėžiu“. Šios iniciatyvos metu gyventojams bus išsiuntinėtos žinutės su raginimais dalyvauti prevencinėse programose. Rekomenduojama gyventojams pasinaudoti gauta informacija ir pasitikrinti savo sveikatą pagal prevencines programas, finansuojamas iš Privalomojo sveikatos draudimo biudžeto lėšų.

Pagėgių savivaldybės mokyklinio ugdymo įstaigose visuomenės sveikatos priežiūros specialistai renka informaciją apie kasmetinius mokinių sveikatos profilaktinius patikrinimus, apibendrina informaciją ir pateikia ją mokyklos bendruomenei, teikia informaciją bendrai savivaldybės visuomenės sveikatos stebėsenos ataskaitai. Informacija apie mokinių sveikatos sutrikimų būklę registruojama pagal bendrosios praktikos gydytojų išduotą „Vaiko sveikatos“ formą Nr. 027-1/a.

Siekiant efektyvesnių ir kokybiškesnių visuomenės sveikatos priežiūros specialisto funkcijų įgyvendinimo Pagėgių ikimokyklinio ugdymo ir bendrojo ugdymo mokyklose, Biuras su Higienos institutu toliau sėkmingai įgyvendina 2009−2014 m. Norvegijos finansinio mechanizmo programos Nr. LT11 „Visuomenės sveikatai skirtos iniciatyvos“ projektą „Vaikų sveikatos stebėsenos (toliau − VSS) informacinės sistemos, skirtos sistemingam vaikų sveikatos būklės stebėjimui ir kryptingam sveikatos politikos formavimui, sukūrimas ir įgyvendinimas“, kurio metu sukurta ir įdiegta nacionalinė VSS IS. 2017 metais visuomenės sveikatos priežiūros specialistai sėkmingai naudojosi šia programa sistemingam vaikų sveikatos būklės stebėjimui. Šiuo metu naudojantis šia programa baigiama 2016–2017 mokslo metų mokinių sergamumo analizė, pagal kurios rezultatus bus pateikti ir pristatyti Pagėgių savivaldybės vaikų sveikatos rodikliai. Naudojantis VSS informacine sistema, Biuro visuomenės sveikatos priežiūros specialistai, vykdantys mokinių sveikatos priežiūrą, 2018 metais toliau ves duomenis į informacinę sistemą, kad nuolat būtų analizuojami ir stebimi vaikų sveikatos rodikliai ir vykdoma jų stebėsena.

 Pagal Lietuvos Respublikos sveikatos apsaugos ministro įsakymu patvirtintą Lėšų apskaičiavimo metodiką, nuo 2017 m. sausio 1 d. Lėšų apskaičiavimo metodika buvo pakeista, pagal kurią, 870 − koeficientas, nurodantis mokinių, ugdomų ikimokyklinio ugdymo, bendrojo ugdymo mokyklose ir profesinio mokymo įstaigose pagal ikimokyklinio, priešmokyklinio, pradinio, pagrindinio ir vidurinio ugdymo programas, skaičių, priskirtiną vienam visuomenės sveikatos priežiūros specialistui miesto gyvenamosiose vietovėse; 420 − koeficientas, nurodantis mokinių, ugdomų ikimokyklinio ugdymo, bendrojo ugdymo mokyklose ir profesinio mokymo įstaigose pagal ikimokyklinio, priešmokyklinio, pradinio, pagrindinio ir vidurinio ugdymo programas, skaičių, priskirtiną vienam visuomenės sveikatos priežiūros specialistui kaimo vietovėse.

 Pagėgių savivaldybės ikimokyklinio ugdymo įstaigoje ir bendrojo ugdymo mokyklose mokinių sveikatos priežiūrą vykdo 2 visuomenės sveikatos priežiūros specialistai. Mokinių skaičius 2017/2018 mokslo metams – 1066, 2016/2017 m. mokinių skaičius buvo – 1123. Kadangi mokinių skaičius kasmet mažėja, be to keičiasi normatyvai, kurie priskiriami vienam visuomenės sveikatos priežiūros specialistui pagal tai kurioje vietovėje (miesto ar kaimo) esančioje ugdymo įstaigoje jis vykdo mokinių visuomenės sveikatos priežiūrą, todėl vienam visuomenės sveikatos priežiūros specialistui tenka aptarnauti po kelias mokyklas.

 Pasaulio sveikatos organizacijos ekspertų teigimu, nepakankamas fizinis aktyvumas, netinkama mityba, rūkymas, piktnaudžiavimas alkoholiu, poilsio ir darbo režimo nesilaikymas ir kiti nesveikos gyvensenos veiksniai didina kraujotakos sistemos, onkologinių, jungiamojo audinio ir skeleto raumenų sistemos ligų atsiradimo riziką. Lietuvos ir pasaulio mokslininkai teigia, kad ir nedidelis minėtų rizikos veiksnių sumažinimas gali sąlygoti dvigubą mirtingumo nuo koronarinės širdies ligos sumažėjimą. Sveikatos mokymas ir kitos prevencinės priemonės, skirtos gyventojų požiūriui į sveikatos veiksnius formuoti, Pasaulio sveikatos organizacijos duomenimis, gali pailginti jų sveiko gyvenimo trukmę, išvengti daugelio ligų ir kitų sveikatos sutrikimų.

 Atsižvelgiant į Pagėgių savivaldybės gyventojų sveikatos būklės analizę ir siekiant sveikesnės visuomenės, Biuras rekomenduoja prevencinę veiklą vykdyti šiomis kryptimis: sveikos gyvensenos ugdymas ir fizinio aktyvumo propagavimas, informacijos sklaida apie sveiką gyvenseną, sveikatai kenkiančius rizikos veiksnius ir ligų prevenciją, vaikų, jaunimo, suaugusiųjų ir vyresnio amžiaus žmonių sveikatos stiprinimas, propaguojant sveiko gyvenimo būdą, sveikos aplinkos propagavimas.

 Organizuojant visuomenės sveikatos stiprinimą bendruomenėse, Biuras sieks įtraukti į šias veiklas bendruomenę ir socialinius partnerius.

**III. PROGRAMOS TIKSLAS IR UŽDAVINIAI**

 9. Programos tikslas – užtikrinti visuomenės sveikatos priežiūros paslaugų prieinamumą Pagėgių savivaldybės gyventojams, siekiant mažinti gyventojų sergamumą ir mirtingumą, formuojant sveikos gyvensenos nuostatas bendruomenėje.

10. Uždaviniai:

10.1. stiprinti Pagėgių savivaldybės vaikų ir jaunimo sveikatą, formuojant teisingą požiūrį ir ugdant sveikos gyvensenos įgūdžius;

10.2. stiprinti gyventojų sveikatą, plėtojant neinfekcinių ligų prevenciją bei mažinant rizikos veiksnių paplitimą;

10.3. propaguoti sveikos gyvensenos įgūdžius bendruomenės narių tarpe bei sveikos gyvensenos žinių sklaidą, teikti konsultacijas visuomenės sveikatos priežiūros klausimais;

10.4. didinti savivaldybės gyventojų informuotumą apie užkrečiamųjų ligų profilaktiką;

 10.5. didinti gyventojų informuotumą apie lėtinių neinfekcinių ligų pagrindinius rizikos veiksnius, ligų profilaktiką, skleisti informaciją apie nemokamas prevencines programas;

 10.6. didinti gyventojų informuotumą apie alkoholio, tabako ir kitų psichotropinių medžiagų vartojimo prevenciją;

10.7. didinti Pagėgių savivaldybės gyventojų fizinį aktyvumą, skatinti ir formuoti sveikos gyvensenos įgūdžius;

10.8. vykdyti Pagėgių savivaldybės visuomenės sveikatos stebėseną ir jos pokyčių analizę;

10.9. vykdyti Pagėgių savivaldybės patvirtintas sveikatos programas ir kitas patvirtintas visuomenės sveikatos programas;

10.10. Stiprinti ir gerinti visuomenės sveikatos priežiūrą, gerinant visuomenės sveikatos priežiūros paslaugų kokybę ir plečiant visuomenės sveikatos priežiūros paslaugas Pagėgių bendruomenėje.

**IV. PROGRAMOS DALYVIAI**

1. Pagėgių savivaldybės gyventojai.

**V. LAUKIAMI REZULTATAI**

 12. Programos įgyvendinimas padės formuoti aktyvų visuomenės požiūrį į sveikatą.

 13. Sistemingai renkant visuomenės sveikatos stebėsenos duomenis, visuomenei ir sveikatos politikos formuotojams bus pateikta informacija ir rekomendacijos apie Pagėgių savivaldybės gyventojų sveikatos gerinimą.

 14. Pagerės gyventojų informuotumas ligų prevencijos ir sveikatinimo klausimais.

 15. Didės visuomenės sveikatos priežiūros paslaugų prieinamumas gyventojams organizuojant akcijas, mokymus, praktinius užsiėmimus ir kitus renginius bendruomenėse.

 16. Padaugės teikiamų visuomenės sveikatos priežiūros paslaugų Pagėgių savivaldybės gyventojams.

**VI. PROGRAMOS VERTINIMO KRITERIJAI**

 17. Pagėgių savivaldybės gyventojams suteiktų visuomenės sveikatos priežiūros paslaugų skaičius.

 18. Pagėgių savivaldybės ikimokyklinio ugdymo įstaigoje ir bendrojo ugdymo mokyklose mokiniams suteiktų visuomenės sveikatos priežiūros paslaugų skaičius.

 19. Organizuotų renginių, mokymų bei juose dalyvavusiųjų asmenų skaičius.

 20. Pagėgių savivaldybės gyventojų informuotumo lygis (išleistų lankstinukų, skrajučių, atmintinių, straipsnių, dalomosios medžiagos skaičius).

 21. Atliktų visuomenės sveikatos tyrimų, parengtų ataskaitų skaičius.

**VII. PROGRAMOS FINANSAVIMO ŠALTINIAI**

 22. Valstybės biudžeto specialiosios tikslinės dotacijos lėšos.

23. Programa gali būti finansuojama Pagėgių savivaldybės biudžeto, savivaldybės visuomenės sveikatos rėmimo specialiosios programos, kitomis teisėtai įgytomis lėšomis.

24. Programai įgyvendinti skirtos lėšos pervedamos Biurui, vadovaujantis Pagėgių savivaldybės administracijos ir Šilutės rajono savivaldybės Visuomenės sveikatos biuro sutartimi.

25. Valstybės biudžeto lėšos, skirtos mokinių visuomenės sveikatos priežiūrai, visuomenės sveikatos stiprinimui ir stebėsenai skiriamos visuomenės sveikatos priežiūros specialistų darbo užmokesčiui ir valstybinio socialinio draudimo įmokoms ir kitoms išlaidoms.

26. Valstybės biudžeto lėšos, skirtos mokinių visuomenės sveikatos priežiūrai, visuomenės sveikatos stiprinimui ir stebėsenai kitoms išlaidoms naudojamos:

26.1. visuomenės sveikatos paslaugų teikimo priemonėms (inventoriui, metodinėms priemonėms ir kt.), reikalingoms minėtos veiklos procesui organizuoti ir įgyvendinti;

26.2. veiklos vykdymo procese dalyvaujančių asmenų kvalifikacijai tobulinti;

26.3. kitoms būtinoms išlaidoms, susijusioms su minėtos veiklos vykdymu (prekėms ir paslaugoms, darbuotojų, išskyrus visuomenės sveikatos priežiūros specialistų, darbo užmokesčiui bei jų valstybinio socialinio draudimo įmokoms).

27. Pagėgių savivaldybės biudžeto lėšos gali būti skiriamos mokinių visuomenės sveikatos priežiūros specialistų, dirbančių ikimokyklinio ugdymo įstaigose ir bendrojo ugdymo mokyklose, darbo užmokesčiui ir valstybinio socialinio draudimo įmokoms.

**VIII. ATSAKOMYBĖ IR KONTROLĖ**

 28. Skirtas lėšas Biuras naudoja teisėtai, racionaliai ir pagal paskirtį. Nepanaudotos lėšos iki 2018 m. gruodžio 31 d. grąžinamos į Pagėgių savivaldybės administracijos nurodytą sąskaitą.

 29. Paaiškėjus, kad programos lėšos panaudotos ne pagal paskirtį, Biuras privalo lėšas grąžinti į nurodytą sąskaitą.

 30. Piniginių lėšų apskaitą tvarko Pagėgių savivaldybės administracijos Finansų skyrius ir Buhalterinės apskaitos skyrius.

 31. Programos vykdymą kontroliuoja Centralizuoto savivaldybės vidaus audito skyrius ir Savivaldybės audito ir kontrolės tarnyba.

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Visuomenės sveikatos priežiūros veiklos

Pagėgių savivaldybėje 2018 metų programos

1 priedas

**ŠILUTĖS RAJONO SAVIVALDYBĖS VISUOMENĖS SVEIKATOS BIURO**

**2018 M. VEIKLOS PLANAS PAGĖGIŲ SAVIVALDYBĖJE**

|  |  |  |  |
| --- | --- | --- | --- |
| **Eil.** **Nr.** | **Veikla** | **Laikotarpis** | **Vertinimo kriterijai** |
| **1.**  | **Sveikatos sauga ir stiprinimas, bendrieji sveikos gyvensenos ir ligų prevencijos klausimai** |  |  |
| 1.1 | Renginiai, skirti „Sveikatingumo mėnesiui“ | 2018 m. I ketvirtis | Pokalbiai, diskusijos,dalyvių skaičius, informacijos sklaida, lankstinukai. |
| **2.** | **Sveika mityba ir nutukimo prevencija** | 2018 m. I ketvirtis | Pokalbiai, diskusijos,dalyvių skaičius, informacijos sklaida, lankstinukai. |
| 2.1. | Pasaulinės vėžio dienos paminėjimas | 2018 m. I ketvirtis | Informacijos sklaida, lankstinukai. |
| 2.2. | Vandens dienos paminėjimas „Sužinok kokį vandenį geri“, „Koks tinkamiausias vanduo gėrimui?“ | 2018 m. I ketvirtis | Informacijos sklaida, lankstinukai. |
| 2.3. | Hipertenzijos dienos paminėjimas | 2018 m. II ketvirtis | Informacijos sklaida, lankstinukai, pokalbiai. |
| 2.4. | Pamokos vaikams „Sveikos mitybos ir fizinio aktyvumo ugdymas mokykloje“ | 2018 m. II-IV ketvirtis | Pamokų, diskusijų skaičius. |
| 2.5. | Tarptautinės alergijos dienos paminėjimas.Lankstinukas „Maisto produktai sukeliantys alergiją“ | 2018 m. III ketvirtis | Informacijos sklaida, lankstinukai, pokalbiai. |
| 2.6. | Maisto dienos paminėjimas | 2018 m. III ketvirtis | Informacijos sklaida, lankstinukai, pokalbiai. |
| 2.7. | Europos sveikos mitybos dienos paminėjimas | 2018 m. IV ketvirtis | Informacijos sklaida, lankstinukai, pokalbiai. |
| **3.** | **Fizinis aktyvumas** |  |  |
| 3.1. | Renginiai, skirti gegužės 10 d. – „Judėjimo sveikatos labui dienai“ paminėti | 2018 m. II ketvirtis | Dalyvių skaičius,renginių skaičius. |
| 3.2. | Šiaurietiškojo ėjimo užsiėmimai | 2018 m. II-III ketvirtis | Dalyvių skaičius,renginių skaičius. |
| 3.3. | Informacinis lankstinukas „Sveikatą stiprinantis fizinis aktyvumas“ | 2018 m. II-III ketvirtis | Informacijos sklaida |
| 3.4.  | Informacinis straipsnis „Sveikatą stiprinantis fizinis aktyvumas“ | 2018 m. I-IV ketvirtis | Informacijos sklaida |
| **4.**  | **Psichikos sveikata (smurto, savižudybių prevencija, streso kontrolė ir kt.)** |  |  |
| 4.1 | Paskaitos, pokalbiai, diskusijos „Streso valdymas“ | 2018 m. II-III ketvirtis | Dalyvių skaičius,renginių skaičius. |
| 4.2.  | Pokalbiai, diskusijos „Psichinė sveikata ir gyvensenos pokyčiai“ | 2018 m. II-IV ketvirtis | Dalyvių skaičius,renginių skaičius. |
| 4.3. | Tarptautinės šeimų dienos paminėjimas − straipsnis spaudai | 2018 m. II ketvirtis | Informavimas |
| 4.4.  | Straipsnis, skirtas Europos depresijos dienai paminėti | 2018 m. III ketvirtis | Informavimas |
| 4.5. | Straipsnis, skirtas Tarptautinės psichikos sveikatos dienai paminėti | 2018 m. III ketvirtis | Informavimas |
| **5.**  | **Aplinkos sveikata** |  |  |
| 5.1.  | Straipsnis „Nušalimo pavojai ir kaip apsisaugoti“ | 2018 m. I ketvirtis | Informavimas |
| 5.2. | Straipsnis „Triukšmo poveikis mūsų sveikatai“ | 2018 m. II ketvirtis | Informavimas |
| 5.3. | Straipsnis „Pasaulinė aplinkos diena“ | 2018 m. III ketvirtis | Informavimas |
| 5.4.  | Informacinė skrajutė „Kaip galime prisidėti prie aplinkos ir sveikatos išsaugojimo“ | 2018 m. II-III ketvirtis | Informavimas |
| **6.** | **Rūkymo, alkoholio ir narkotikų vartojimo prevencija** |  |  |
| 6.1. | Informacinis straipsnis „Tarptautinė nerūkymo diena“  | 2018 m. III ketvirtis | Informavimas |
| 6.2. | Renginys „Pasaulinė diena be tabako“ | 2018 m. II ketvirtis | Dalyvių skaičius |
| **7.** | **Lytiškumo ugdymas, AIDS ir lytiškai plintančių ligų prevencija** |  |  |
| 7.1. | Paskaitos „Lytiškumas dienos šviesoje“ | 2018 m. II-IV ketvirtis | Dalyvių skaičius |
| 7.2. | Informacinis straipsnis „Pasaulinė AIDS diena“ | 2018 m. IV ketvirtis | Informacijos sklaida |
| 7.3. | Pamokėlės apie ŽIV/AIDS ir lytiškai plintančių ligų prevenciją | 2018 m. IV ketvirtis | Dalyvių skaičius |
| **8.** | **Tuberkuliozės profilaktika** |  |  |
| 8.1. | Informacinis straipsnis „Pasaulinė tuberkuliozės diena“ | 2018 m. II ketvirtis | Informacijos sklaida |
| 8.2. | Užkrečiamųjų ligų - tuberkuliozės proflaktika ir kontrolė | 2018 m. I-IV ketvirtis  | Paskaitos, pokalbiai, diskusijos,dalyvių skaičius, informacijos sklaida |
| **9.** | **Užkrečiamųjų ligų profilaktika, asmens higiena** |  |  |
| 9.1. | Informacinis straipsnis „Gripas ar peršalimas?“ | 2018 m. II ketvirtis | Informacijos sklaida |
| 9.2. | Informacinis straipsnis „Rankų higienos diena“ | 2018 m. II ketvirtis | Informacijos sklaida |
| 9.3. | Informacinis straipsnis „Pasaulinei imunizacijos savaitei paminėti“ | 2018 m. II ketvirtis | Informacijos sklaida |
| 9.4. | Informacinis straipsnis „Kaip vasarą išvengti žarnyno infekcijų?“ | 2018 m. III ketvirtis | Informacijos sklaida |
| 9.5. | Informacinis straipsnis „Pasaulinė hepatito diena“ | 2018 m. III ketvirtis | Informacijos sklaida |
| 9.6. | Informacinis straipsnis „Pasaulinė supratimo apie antibiotikus savaitė“ | 2018 m. III ketvirtis | Informacijos sklaida |
| 9.7. | Renginiai, skirti gruodžio 1 d. „Pasaulinei AIDS dienai“ paminėti | 2018 m. IV ketvirtis | Dalyvių skaičius |
| **10.** | **Ėduonies profilaktika ir burnos higiena**  |  |  |
| 10.1 | Informaciniai straipsniai/skelbimai apie burnos higieną | 2018 m. I-IV ketvirtis | Informacijos sklaida |
| 10.2. | Lankstinukai:1. „Burnos higiena“2. „Ėduonies profilaktika“3. „Silantai – kas tai“ | 2018 m. I-IV ketvirtis | Informacijos sklaida |
| **11.** | **Kraujotakos sistemos ligų profilaktika**  |  |  |
| 11.1 | Informacinis straipsnis „Rizikos veiksnių reikšmė širdies kraujagyslių sistemai“ | 2018 m. I-IV ketvirtis | Informacijos sklaida |
| 11.2. | Informacinis straipsnis Pasaulinei širdies dienai paminėti „Sveika mityba ir streso mažinimas“ | 2018 m. I-IV ketvirtis | Informacijos sklaida |
| 11.3. | Paskaita apie širdies ir kraujagyslių ligų ir cukrinio diabeto programos vykdymą | 2018 m. IV ketvirtis | Dalyvių skaičius |
| 11.4. | Lankstinukas „Širdies ir kraujagyslių ligų ir cukrinio diabeto stiprinimo programa“ | 2018 m. I-IV ketvirtis | Informacijos sklaida |
| 11.5. | Lankstinukas „Valstybės finansuojamos prevencinės programos“ | 2018 m. I-IV ketvirtis | Informacijos sklaida |
| **12.** | **Traumų ir nelaimingų atsitikimų prevencija**  |  |  |
| 12.1. | Informacinis straipsnis apie žiemos traumas bei saugų kritimą“  | 2018 m. I ketvirtis | Informacijos sklaida |
| 12.2. | Atšvaitų dalinimo akcija „Diena be automobilio“ | 2018 m. III ketvirtis | Dalyvių skaičius |
| **13.** | **Onkologinių ligų profilaktika** |  |  |
| 13.1. | Informaciniai straipsniai/skelbimai apie onkologines ligas ir Valstybės sveikatos prevencijos programas | 2018 m. I-IV ketvirtis | Informacijos sklaida |
| 13.2. | Lankstinukai:1. „Valstybės sveikatos prevencijos programos“. Informacijos sklaida apie prevencines programas (gimdos kaklelio piktybinių navikų prevencines priemones, atrankinės mamografinės patikrą dėl krūties vėžio, storosios žarnos vėžio ankstyvosios diagnostikos).2. „Mesk rūkyti – išvenk plaučių vėžio“. | 2018 m. I-IV ketvirtis | Informacijos sklaida |
| **2.** | **Visuomenės sveikatos stebėsena** |
| 2.1. | Demografinių rodiklių rinkimas, apdorojimas ir analizė | 2018 m. | Informavimas |
| 2.2. | Sveikatos priežiūros kokybiškumą ir efektyvumą atspindinčių rodiklių rinkimas, apdorojimas ir analizė  | 2018 m. | Informavimas |
| 2.3. | Savivaldybės pasirinktų prioritetinių sričių rodiklių rinkimas, apdorojimas ir analizė | 2018 m. | Informavimas |
| 2.4. | Visuomenės sveikatos stebėsenos ataskaitos rengimas | 2018 m. | Informavimas |
| 2.5. | Visuomenės sveikatos stebėsenos ataskaitos rezultatų viešinimas | 2018 m. | Informavimas |
| 2.6. | Visuomenės sveikatos stebėsenos rezultatų pristatymas Bendruomenės sveikatos taryboje. | 2018 m. | Informavimas |
|  |  |  |  |

 **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**